Anno Domini millesimo trecentesimo tertio statuta sunt haec apud Cistercium in Capitulo generali. 1.  In primis, ut tollatur simplicibus errandi materia et austeris et nimis rigidis occasio suos subditos affligendi, diffinitionem anno praeterito editam contra obviantes propriis abbatibus et procurantes preces pro promotione officialium aut receptione in Ordine personarum, generale Capitulum sic declarat quod illi solummodo poenam incurrunt in illa diffinitione contentam, qui tantam violentiam, puta minas, insidias per armatos et potentes propriis abbatibus inferunt ; vel qui pro dictis preces tam violentas procurant per se vel per alios, ita quod non potest libere correctio vel iurisdictio Ordinis exerceri. 2.  Item, cum Ordo sit in magnis debitis ac diversis creditoribus obligatus, domino Cistercii et quatuor primis abbatibus committitur in plenaria Ordinis potestate, quatinus ipsi vias et modum inquirant et considerent, quibus Ordo ab huiusmodi debitis valeat relevari, prout melius viderint expedire, utendo quoad hoc contra quascumque personas Ordinis plenaria ipsius Ordinis potestate. 3.  Item, cum propter diversorum procuratorum constitutionem in Romana curia, Ordo non modicum aggravetur, abbatibus et abbatissis Ordinis universi, generale Capitulum inhibet quatinus, si contingat ipsos vel ipsas aliquem procuratorem ad curiam mittere, illi misso ne dent potestatem in procuratorio alium substituendi, nisi sint procuratores Ordinis generales. Quicumque contrarium fecerit, donec revocaverit, gradum *altaris* ascendere non presumat. 4.  Item, cum universo Ordini a sanctissimo patre domino Bonifacio summo pontifice sit indultum, ut terras nostras cultas vel non cultas, non solvendo decimas, possimus tradere colonis saecularibus ad colendum, de quibus nullus alius decimas vel primitias percepit, prout in ipso privilegio plenius continetur, ex quo indulto speramus bona non modica Ordini in posterum eventura, generale Capitulum universis Ordinis personis inhibet, ut hoc clam vel palam, per se vel per alium deduci impediant ad effectum. Quaecumque persona Ordinis contrarium fecerit quoquomodo, ipsam excommunicat generale Capitulum in his scriptis, et quaecumque personae Ordinis in hoc culpabiles inventae fuerint, a domo propria emittantur, non nisi per ipsum generale Capitulum reversurae. 5.  Item, cum ob sacramenti eucharistiae reverentiam, monachis quod radantur de quindena in quindenam a generali Capitulo sit concessum, circa huiusmodi vero rasuram excedant conversi sibi labium superius et sub mento inferius radendo contra consuetudinem Ordinis approbatam, generale Capitulum ordinat et diffinit quod quicumque conversus labium superius radat et inferius sub mento, vel nimis notabiliter rotondet, cum forcipibus sibi barba totaliter abradatur. 6.  Item, cum non deceat pauperes Christi et humiles religiosos, quos magis decet habere habitum lugubre et deiectum, nimis curiosis et irreligiosis vestibus adornari generale Capitulum, ea qua potest districtione, omnibus personis ordinis inhibet quatinus a vestibus irreligiosis, puta coloratis pretioso colore, vel nimium apparenti, et ipsis non utantur omnino, alioquin quamdiu talibus usi fuerint, sine dispensatione aliqua, generale Capitulum eos vino praecipit abstinere, et super hoc patres abbates in suis *visitationibus* diligenter inquirere non omittant. Hoc ipsum servetur de curiositatibus in picturis. 7.  Abbas Libertus de Dunamunde petit, ut liceat abbatiam illam ordini Teutonico vendere, cum paganis resistere non possit et bona in dies minuantur. Abbati de Morimundo committitur ut diligenter inquirat et deinde referat. 8.  Bertramus de Amelungsborne, Iacobus de Paradiso, Rodingerus de Oliva, Wichardus de Buckovia, Nicolaus de Lacu Sanctae Mariae, Ludolfus de Nemore Sanctae Mariae, Banner (?) de Loco Dei abbates in Capitulo generali constituti vident privilegium Bonifacii VIII de decima, de 18 decembr. 1302. 